Απόφαση της Επιτροπής

της 15ης Μαρτίου 2002

για οικονομική ενίσχυση από την Κοινότητα για τη λειτουργία ορισμένων κοινοτικών εργαστηρίων αναφοράς στον τομέα της υγείας των ζώων και των ζώντων ζώων, έτος 2002

[κοινοποιηθείσα υπό τον αριθμό Ε(2002) 1003]

(Τα κείμενα στην ισπανική, δανική, γερμανική, αγγλική, γαλλική και σουηδική γλώσσα είναι τα μόνα αυθεντικά)

(2002/230/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από την απόφαση 2001/572/ΕΚ(2), και ιδίως το άρθρο 28 παράγραφος 2,

Εκτιμώντας τα ακόλουθα:

(1) Στα κοινοτικά εργαστήρια αναφοράς που έχουν οριστεί από την Κοινότητα πρέπει να χορηγηθεί κοινοτική οικονομική ενίσχυση ώστε να βοηθηθούν να φέρουν εις πέρας τις λειτουργίες και τα καθήκοντα που ορίζονται στις ακόλουθες οδηγίες και απoφάσεις:

- οδηγία 2001/89/ΕΚ του Συμβουλίου, της 23ης Οκτωβρίου 2001, περί θεσπίσεως κοινοτικών μέτρων για την καταπολέμηση της κλασικής πανώλης των χοίρων(3),

- οδηγία 92/66/ΕΟΚ του Συμβουλίου, της 14ης Ιουλίου 1992, για τη θέσπιση κοινοτικών μέτρων για την καταπολέμηση της ψευδοπανώλης των πτηνών(4), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας,

- οδηγία 92/119/ΕΟΚ του Συμβουλίου, της 17ης Δεκεμβρίου 1992, για τη θέσπιση γενικών κοινοτικών μέτρων καταπολέμησης ορισμένων ασθενειών των ζώων καθώς και ειδικών μέτρων για τη φυσαλιδώδη νόσο των χοίρων(5), όπως τροποποιήθηκε τελευταία από την απόφαση 95/1/ΕΚ, Ευρατόμ, ΕΚΑΧ(6),

- οδηγία 93/53/ΕΟΚ του Συμβουλίου, της 24ης Ιουνίου 1993, σχετικά με τη θέσπιση στοιχειωδών κοινοτικών μέτρων για την καταπολέμηση ορισμένων νόσων των ψαριών(7),

- οδηγία 95/70/ΕΚ του Συμβουλίου, της 22ας Δεκεμβρίου 1995, για τη θέσπιση στοιχειωδών κοινοτικών μέτρων ελέγχου των ασθενειών των δίθυρων μαλακίων(8),

- οδηγία 92/35/ΕΟΚ του Συμβουλίου, της 29ης Απριλίου 1992, για την θέσπιση των κανόνων ελέγχου και των μέτρων καταπολέμησης της πανώλης των ίππων(9), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας,

- οδηγία 2000/75/ΕΚ του Συμβουλίου, της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου(10),

- απόφαση 2000/258/ΕΚ του Συμβουλίου, της 20ής Μαρτίου 2000, για τον ορισμό ειδικού ινστιτούτου υπεύθυνου για τον καθορισμό των κριτηρίων τυποποίησης των ορολογικών δοκιμασιών ελέγχου της αποτελεσματικότητας των αντιλυσσικών εμβολίων(11),

- απόφαση 96/463/ΕΚ του Συμβουλίου, της 23ης Ιουλίου 1996, για τον ορισμό του οργανισμού αναφοράς που αναλαμβάνει να συνεργαστεί στο θέμα της ομοιομορφίας των μεθόδων δοκιμής και αξιολόγησης των αποτελεσμάτων για τα βοοειδή αναπαραγωγής καθαρής φυλής(12).

(2) Η χρηματοδοτική συνεισφορά από την Κοινότητα χορηγείται εφόσον οι προγραμματισθείσες ενέργειες εφαρμόζονται αποτελεσματικά και οι αρχές παρέχουν όλες τις απαραίτητες πληροφορίες εντός των ταχθεισών προθεσμιών.

(3) Για λόγους δημοσιονομικούς, η κοινοτική ενίσχυση πρέπει να χορηγηθεί για χρονικό διάστημα ενός έτους.

(4) Σύμφωνα με τις διατάξεις του άρθρου 3 παράγραφος 2 του κανονισμού (ΕΚ) αριθ. 1258/1999 του Συμβουλίου(13), τα μέτρα που λαμβάνονται στον κτηνιατρικό και φυτοϋγειονομικό τομέα σύμφωνα με τους κοινοτικούς κανόνες χρηματοδοτούνται από το Ευρωπαϊκό γεωργικό ταμείο προσανατολισμού και εγγυήσεων - Τμήμα εγγυήσεων. Όσον αφορά το δημοσιονομικό έλεγχο, εφαρμόζονται οι διατάξεις των άρθρων 8 και 9 του κανονισμού (ΕΚ) αριθ. 1258/1999 του Συμβουλίου.

(5) Τα μέτρα που προβλέπονται στην παρούσα απόφαση είναι σύμφωνα με την γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Όσον αφορά την κλασική πανώλη των χοίρων, η Κοινότητα χορηγεί στη Γερμανία οικονομική ενίσχυση για τις λειτουργίες και τα καθήκοντα που αναφέρονται στο παράρτημα ΙV της οδηγίας 2001/89/ΕΚ, τα οποία οφείλει να φέρει εις πέρας το Institut fur Virologie der Tierarztlichen Hochschule (Ανόβερο, Γερμανία).

2. Η κοινοτική οικονομική ενίσχυση ανέρχεται, κατ' ανώτατο όριο, στο ποσό των 185000 ευρώ για το χρονικό διάστημα από την 1η Ιανουαρίου έως τις 31 Δεκεμβρίου έτους 2002.

Άρθρο 2

1. Όσον αφορά τη γρίπη των ορνίθων, η Κοινότητα χορηγεί στο Ηνωμένο Βασίλειο οικονομική ενίσχυση για τις λειτουργίες και τα καθήκοντα που αναφέρονται στο παράρτημα V της οδηγίας 92/66/ΕΟΚ, τα οποία οφείλει να φέρει εις πέρας το Central Veterinary Laboratory (Addlestone, Ηνωμένο Βασίλειο).

2. Η κοινοτική οικονομική ενίσχυση ανέρχεται, κατ' ανώτατο όριο, στο ποσό των 60.000 ευρώ για το χρονικό διάστημα από την 1η Ιανουαρίου έως τις 31 Δεκεμβρίου έτους 2000.

Άρθρο 3

1. Όσον αφορά τη φυσαλιδώδη νόσο των χοίρων, η Κοινότητα χορηγεί στο Ηνωμένο Βασίλειο οικονομική ενίσχυση για τις λειτουργίες και τα καθήκοντα που αναφέρονται στο παράρτημα ΙΙΙ της οδηγίας 92/119/ΕΟΚ, τα οποία οφείλει να φέρει εις πέρας το Pirbright Laboratory (Ηνωμένο Βασίλειο).

2. Η κοινοτική οικονομική ενίσχυση ανέρχεται, κατ' ανώτατο όριο, στο ποσό των 95000 ευρώ για το χρονικό διάστημα από την 1η Ιανουαρίου έως τις 31 Δεκεμβρίου έτους 2002.

Άρθρο 4

1. Όσον αφορά νόσους των ψαριών, η Κοινότητα χορηγεί στη Δανία οικονομική ενίσχυση για τις λειτουργίες και τα καθήκοντα που αναφέρονται στο παράρτημα Γ της οδηγίας 93/53/ΕΟΚ, τα οποία οφείλει να φέρει εις πέρας το Statens Veterinære Serumlaboratorium (Århus, Δανία).

2. Η κοινοτική οικονομική ενίσχυση ανέρχεται, κατ' ανώτατο όριο, στο ποσό των 130000 ευρώ για το χρονικό διάστημα από την 1η Ιανουαρίου έως τις 31 Δεκεμβρίου του έτους 2002.

Άρθρο 5

1. Όσον αφορά τις νόσους των δίθυρων μαλακίων, η Κοινότητα χορηγεί στη Γαλλία οικονομική ενίσχυση για τις λειτουργίες και τα καθήκοντα που αναφέρονται στο παράρτημα Β της οδηγίας 95/70/ΕΚ, τα οποία οφείλει να φέρει εις πέρας το IFREMER (La Tremblade, Γαλλία).

2. Η κοινοτική οικονομική ενίσχυση ανέρχεται, κατ' ανώτατο όριο, στο ποσό των 80000 ευρώ για το χρονικό διάστημα από την 1η Ιανουαρίου έως τις 31 Δεκεμβρίου του έτους 2002.

Άρθρο 6

1. Όσον αφορά την πανώλη των ίππων, η Κοινότητα χορηγεί στην Ισπανία οικονομική ενίσχυση για τις λειτουργίες και τα καθήκοντα που αναφέρονται στο παράρτημα Ι της οδηγίας 92/35/ΕΟΚ, τα οποία οφείλει να φέρει εις πέρας το Laboratorio de sanidad y produccion animal (Aλγκέτε, Ισπανία).

2. Η κοινοτική οικονομική ενίσχυση ανέρχεται, κατ' ανώτατο όριο, στο ποσό των 40000 ευρώ για το χρονικό διάστημα από την 1η Ιανουαρίου έως τις 31 Δεκεμβρίου του έτους 2002.

Άρθρο 7

1. Όσον αφορά τον καταρροϊκό πυρετό των προβάτων, η Κοινότητα χορηγεί στο Ηνωμένο Βασίλειο οικονομική ενίσχυση για τις λειτουργίες και τα καθήκοντα που αναφέρονται στο παράρτημα ΙΙ της οδηγίας 2000/75/ΕΚ, τα οποία οφείλει να φέρει εις πέρας το Pirbright Laboratory (Ηνωμένο Βασίλειο).

2. Η κοινοτική οικονομική ενίσχυση ανέρχεται, κατ' ανώτατο όριο, στο ποσό των 115000 ευρώ για το χρονικό διάστημα από την 1η Ιανουαρίου έως τις 31 Δεκεμβρίου του έτους 2002.

Άρθρο 8

1. Όσον αφορά τον τομέα των αντιλυσσικών ορών, η Κοινότητα χορηγεί στη Γαλλία οικονομική ενίσχυση για τις λειτουργίες και τα καθήκοντα που αναφέρονται στο παράρτημα ΙΙ της απόφασης 2000/258/ΕΚ του Συμβουλίου, τα οποία οφείλει να φέρει εις πέρας το εργαστήριο A.F.S.S.A. (Nανσί, Γαλλία).

2. Η κοινοτική οικονομική ενίσχυση ανέρχεται, κατ' ανώτατο όριο, στο ποσό των 130000 ευρώ για το χρονικό διάστημα από την 1η Ιανουαρίου έως τις 31η Δεκεμβρίου έτους 2002.

Άρθρο 9

1. Όσον αφορά την αποτίμηση των αποτελεσμάτων των μεθόδων δοκιμής για τα βοοειδή αναπαραγωγής καθαρής φυλής και την εναρμόνιση των διαφόρων μεθόδων δοκιμής, η Κοινότητα χορηγεί στη Σουηδία οικονομική ενίσχυση για τις λειτουργίες και τα καθήκοντα που αναφέρονται στο παράρτημα ΙΙ της απόφασης 96/463/ΕΚ, τα οποία οφείλει να φέρει εις πέρας το κέντρο Interbull (Ουψάλα, Σουηδία).

2. Η κοινοτική οικονομική ενίσχυση ανέρχεται, κατ' ανώτατο όριο, στο ποσό των 60000 ευρώ για το χρονικό διάστημα από την 1η Ιανουαρίου έως τις 31 Δεκεμβρίου έτους 2002.

Άρθρο 10

Η κοινοτική χρηματοδοτική συνδρομή καταβάλλεται ως εξής:

α) ποσοστό 70 % ως προκαταβολή κατόπιν αιτήσεως των κρατών μελών αποδεκτών·

β) το υπόλοιπο μετά την προσκόμιση παραστατικών και τεχνικής έκθεσης από το κράτος μέλος αποδέκτη. Τα έγγραφα αυτά πρέπει να υποβάλλονται το αργότερο τρεις μήνες μετά το πέρας του χρονικού διαστήματος για το οποίο έχει χορηγηθεί η οικονομική ενίσχυση

και υπό την προϋπόθεση ότι οι προγραμματισμένες ενέργειες εκτελούνται κατά τρόπο ικανοποιητικό και οι αρχές παρέχουν όλες τις απαιτούμενες πληροφορίες εντός των ταχθεισών προθεσμιών.

Σε περίπτωση που δεν τηρηθεί η προθεσμία, η χρηματοδοτική συνδρομή της Κοινότητας μειώνεται κατά 25 % την 1η Μαΐου, 50 % την 1η Ιουνίου, 75 % την 1η Ιουλίου και 100 % την 1η Σεπτεμβρίου.

Άρθρο 11

Η παρούσα απόφαση απευθύνεται στο Βασίλειο της Δανίας, στην Ομοσπονδιακή Δημοκρατία Γερμανίας, στη Γαλλική Δημοκρατία, στο Βασίλειο της Ισπανίας, στο Βασίλειο της Σουηδίας και στο Ηνωμένο Βασίλειο της Μεγάλης Βρετανίας και Βορείου Ιρλανδίας.

Βρυξέλλες, 15 Μαρτίου 2002.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 19.

(2) ΕΕ L 203 της 28.7.2001, σ. 16.

(3) ΕΕ L 316 της 1.12.2001, σ. 5.

(4) ΕΕ L 260 της 5.9.1992, σ. 1.

(5) ΕΕ L 62 της 15.3.1993, σ. 69.

(6) ΕΕ L 1 της 1.1.1995, σ. 1.

(7) ΕΕ L 175 της 19.7.1993, σ. 23.

(8) ΕΕ L 332 της 30.12.1995, σ. 33.

(9) ΕΕ L 260 της 5.9.1992, σ. 1.

(10) ΕΕ L 327 της 22.12.2000, σ. 74.

(11) ΕΕ L 95 της 15.4.2000, σ. 40.

(12) ΕΕ L 192 της 2.8.1996, σ. 19.

(13) ΕΕ L 160 της 26.6.1999, σ. 103.